b'\n_START_ARTICLE_\nVirtsaaminen\n_START_SECTION_\nToiminta\n_START_PARAGRAPH_\nVirtsaaminen on tarkoin s\xc3\xa4\xc3\xa4delty refleksi. Virtsaamisen s\xc3\xa4\xc3\xa4telykeskus, virtsaamiskeskus, sijaitsee ihmisell\xc3\xa4 selk\xc3\xa4ytimen alaosassa. Virtsarakon t\xc3\xa4yttyminen virtsalla aiheuttaa virtsarakon sein\xc3\xa4m\xc3\xa4n venytyst\xc3\xa4, josta l\xc3\xa4htee tieto hermosyit\xc3\xa4 pitkin virtsaamiskeskukseen. Virtsaamiskeskus l\xc3\xa4hett\xc3\xa4\xc3\xa4 autonomisia hermosyit\xc3\xa4 pitkin supistumisk\xc3\xa4skyn virtsarakon sein\xc3\xa4m\xc3\xa4n sileille lihassyille. Lihassyiden supistuessa virtsa kulkeutuu pois virtsarakosta virtsaputkea pitkin. Virtsan etenemisen takaisin virtsanjohtimiin est\xc3\xa4\xc3\xa4 virtsanjohtimien laskukohdan l\xc3\xa4pp\xc3\xa4. Osana heijastetta avautuu virtsaputken sulkijalihas ja samalla virtsaava henkil\xc3\xb6 lis\xc3\xa4\xc3\xa4 vatsaontelon painetta vatsalihasten ja pallean avulla. Virtsaputken sulkijalihas avautuu vain osana heijastetta, mutta sen sulkeutumista voidaan tahdonalaisesti s\xc3\xa4\xc3\xa4dell\xc3\xa4._NEWLINE_Vauvoilla ja pienill\xc3\xa4 lapsilla heijasteen aiheuttama virtsaamisrefleksi on automaattinen toiminto, ja ihminen oppii s\xc3\xa4\xc3\xa4telem\xc3\xa4\xc3\xa4n sit\xc3\xa4 tietoisesti noin kahden tai kolmen vuoden i\xc3\xa4ss\xc3\xa4. Kuivaksi opettelu vie kuitenkin lapselta aikaa, ja varsinkin nukkuessa voi olla vaikeaa pid\xc3\xa4tt\xc3\xa4\xc3\xa4 virtsaa. T\xc3\xa4ll\xc3\xb6in puhutaan y\xc3\xb6kastelusta.\n_START_SECTION_\nSukupuoliset erot\n_START_PARAGRAPH_\nUrospuolisilla nis\xc3\xa4kk\xc3\xa4ill\xc3\xa4 virtsaputki kulkee siittimen l\xc3\xa4pi. N\xc3\xa4in ollen miehille ja pojille on usein luontevinta virtsata seisaaltaan. Sen sijaan naaraspuolisilla nis\xc3\xa4kk\xc3\xa4ill\xc3\xa4 virtsaputken suu sijaitsee h\xc3\xa4pyalueella, joten naisten ja tytt\xc3\xb6jen on huomattavasti vaikeampaa virtsata seisaaltaan. L\xc3\xa4nsimaisissa kulttuureissa naiset virtsaavat yleens\xc3\xa4 istuen WC-p\xc3\xb6nt\xc3\xb6ll\xc3\xa4, kun taas monissa it\xc3\xa4maisissa kulttuureissa kyykkyasennossa virtsaaminen on yleisemp\xc3\xa4\xc3\xa4.\n_START_SECTION_\nIhminen\n_START_PARAGRAPH_\nIhmisen virtsaaminen on normaalia, jos se tapahtuu enint\xc3\xa4\xc3\xa4n 8 kertaa vuorokaudessa ja enint\xc3\xa4\xc3\xa4n 5 desilitraa kerralla. Joskus rajojen ylitys johtuu vain liiasta juomisesta tai nestepitoisesta ruoasta, jopa hedelmist\xc3\xa4. Jos runsas y\xc3\xb6virtsaaminen ei johdu n\xc3\xa4ist\xc3\xa4, kyse voi olla sairaudesta, kuten uniapneasta tai alaraajojen turvotuksesta, joka makuuasennossa purkautuu virtsana._NEWLINE_Virtsa on normaalisti kellert\xc3\xa4v\xc3\xa4\xc3\xa4, paljon juoneella v\xc3\xa4rit\xc3\xb6nt\xc3\xa4 ja v\xc3\xa4h\xc3\xa4n juoneella tummankeltaista. Suositus on 1,5-2 litraa p\xc3\xa4iv\xc3\xa4ss\xc3\xa4. Ruokakin vaikuttaa v\xc3\xa4riin._NEWLINE_I\xc3\xa4n my\xc3\xb6t\xc3\xa4 etenkin naisille voi tulla virtsankarkailua ja miehille virtsaamisvaikeuksia ja j\xc3\xa4lkitiputtelua, yleens\xc3\xa4 eturauhasen liikakasvusta 40.-50. ik\xc3\xa4vuodesta alkaen.\n_START_SECTION_\nRakon venyminen\n_START_PARAGRAPH_\nVessassa tulisi k\xc3\xa4yd\xc3\xa4 aina kun on h\xc3\xa4t\xc3\xa4. Jos usein pid\xc3\xa4ttelee liikaa, virtsarakko voi veny\xc3\xa4 ja menett\xc3\xa4\xc3\xa4 tuntonsa. T\xc3\xa4st\xc3\xa4 voi seurata virtsankarkailua, virtsaumpi eli kyvytt\xc3\xb6myys virtsaamiseen tai se, ett\xc3\xa4 rakkoa ei saa tyhjenem\xc3\xa4\xc3\xa4n kunnolla. Toisaalta my\xc3\xb6s miehen eturauhasongelma voi est\xc3\xa4\xc3\xa4 rakkoa tyhjenem\xc3\xa4st\xc3\xa4 kunnolla, mik\xc3\xa4 sekin voi aiheuttaa venymist\xc3\xa4._NEWLINE_Venynytt\xc3\xa4 rakkoa hoidetaan k\xc3\xa4ym\xc3\xa4ll\xc3\xa4 tarpeeksi tihe\xc3\xa4sti virtsaamassa. Tarvittaessa katetroidaan rakkoa toistuvasti._NEWLINE_P\xc3\xa4ivystykseen pit\xc3\xa4\xc3\xa4 menn\xc3\xa4, jos rakossa on virtsaa mutta ei saa virtsattua 6-8 tuntiin. Humala, etenkin kylmettymisen kanssa, voi aiheuttaa virtsaumpea.\n_START_SECTION_\nP\xc3\xb6nt\xc3\xb6ll\xc3\xa4 istuminen\n_START_PARAGRAPH_\nNaiset usein istuvat vain p\xc3\xb6nt\xc3\xb6n reunalla tai ilmassa. T\xc3\xa4ll\xc3\xb6in lantionpohja voi menn\xc3\xa4 lukkoon niin, ett\xc3\xa4 rakko ei tyhjene. Istumalla kunnolla keskelle, kuin tuolissa, saa lantionpohjan rentoutumaan. Jos p\xc3\xb6nt\xc3\xb6lle palaa hetken p\xc3\xa4\xc3\xa4st\xc3\xa4, voi testata rakon tyhjenemist\xc3\xa4: jos saa virtsattua desilitran, rakko ei ollut tyhjentynyt kunnolla._NEWLINE_Nuorille miehille seisten virtsaaminen on usein helpompaa, vanhemmille istuen virtsaaminen. Jos joku kuitenkin kokee saavansa rakkonsa paremmin tyhj\xc3\xa4ksi seisaallaan, urologin mukaan h\xc3\xa4nt\xc3\xa4 on uskottava.'